Document ID: 32009R0542

KOMISJONI MÄÄRUS (EÜ) nr 542/2009,
23. juuni 2009,
millega avatakse oliiviõli eraladustusabi pakkumismenetlus
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. oktoobri 2007. aasta määrust (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus), (1) eriti selle artikli 43 punkte a, d ja j koostoimes artikliga 4,
ning arvestades järgmist:
(1)
Määruse (EÜ) nr 1234/2007 artiklis 33 on sätestatud, et komisjon võib otsustada lubada piisavaid tagatisi pakkuvatel ja liikmesriikide heakskiidetud asutustel sõlmida nende poolt turustatava oliiviõli kohta laolepinguid tõsiste turuhäirete korral teatavates ühenduse piirkondades.
(2)
Hispaanias ja Kreekas, kus kahe riigi peale kokku toodetakse rohkem kui kaks kolmandikku ELis toodetavast oliiviõlist, on komisjoni 20. augusti 2008. aasta määruse (EÜ) nr 826/2008 (millega kehtestatakse ühiseeskirjad teatavatele põllumajandustoodetele eraladustusabi andmiseks) (2) artiklis 4 täpsustatud ajavahemiku jooksul turul registreeritud keskmine hind allpool määruse (EÜ) nr 1234/2007 artiklis 33 osutatud taset ning see asjaolu on tõsiste turuhäirete põhjuseks kõnealustes riikides. Lisaks sellele on tõsiseid turuhäireid täheldatud Itaalias, Prantsusmaal ja Portugalis, kuna langevate hindade lootuses lükkavad kauplejad edasi kõik ostud, mida ei ole vaja otsekohe teha.
(3)
Määruse (EÜ) nr 1234/2007 artiklis 31 on sätestatud, et eraladustusabi võib anda oliiviõli puhul ning komisjon määrab kõnealuse abi kindlaks eelnevalt või pakkumismenetluste teel.
(4)
Määrusega (EÜ) nr 826/2008 on kehtestatud ühiseeskirjad eraladustusabi kava rakendamiseks. Kõnealuse määruse artikli 6 kohaselt tuleb pakkumismenetlus avada sama määruse artikliga 9 ette nähtud üksikasjalike eeskirjade ja tingimuste kohaselt.
(5)
Sellise üldkoguse määr, mille ulatuses võib eraladustusabi anda, tuleks kehtestada tasemel, mis turuanalüüside kohaselt aitaks kaasa turu stabiliseerimisele.
(6)
Lepingute sõlmimisega seotud haldus- ja kontrollitegevuse hõlbustamiseks tuleks kindlaks määrata igas pakkumises esitatavad toote miinimumkogused.
(7)
Tuleks kindlaks määrata tagatis selleks, et ettevõtjad täidaksid lepingulisi kohustusi ja et meetmel oleks soovitud mõju turule.
(8)
Praegusel turustusaastal turuolukorra arengut ja järgmise turustusaasta prognoose silmas pidades peaks komisjonil olema võimalus otsustada lühendada jõusolevate lepingute kehtivust ning kohandada abi määra vastavalt. Kõnealune võimalus tuleb lisada lepingusse määruse (EÜ) nr 826/2008 artiklis 21 sätestatud korras.
(9)
Kooskõlas määruse (EÜ) nr 826/2008 artikli 12 lõikega 3 tuleks kindlaks määrata tähtaeg, mille jooksul peavad liikmesriigid komisjonile teatama kõikidest kehtivatest pakkumistest.
(10)
Põllumajandusturgude ühise korralduse komitee ei ole eesistuja määratud tähtaja jooksul oma arvamust esitanud,
ON VASTU VÕTNUD KÄESOLEVA MÄÄRUSE:
Artikkel 1
Sisu
1. Määruse (EÜ) nr 1234/2007 lisas loetletud ja kõnealuse määruse XVI lisa punktis 1 määratletud oliiviõli kategooriate eraladustusabi määra kindlaksmääramiseks avatakse pakkumismenetlus määruse (EÜ) nr 1234/2007 artikli 31 lõike 1 punktis b osutatud korras.
2. Üldkoguse määr, mille ulatuses eraladustusabi võib anda, on 110 000 tonni.
Artikkel 2
Kohaldatavad eeskirjad
Kui käesolevas määruses ei ole sätestatud teisiti, kohaldatakse määrust (EÜ) nr 826/2008.
Artikkel 3
Pakkumiste esitamine
1. Esimese osalise pakkumismenetluse puhul algab pakkumiste esitamise alaperiood 1. juulil 2009 ja lõpeb 6. juulil 2009 kell 11.00 Brüsseli aja järgi.
Teise osalise pakkumismenetluse puhul algab pakkumiste esitamise alaperiood esimesel tööpäeval, mis järgneb eelneva alaperioodi lõpule, ja lõpeb 16. juulil 2009 kell 11.00 Brüsseli aja järgi.
2. Pakkumised peavad hõlmama 180päevast ladustamisaega.
3. Iga pakkumine hõlmab vähemalt 50 tonni suurust kogust.
4. Kui ettevõtja osaleb pakkumismenetluses rohkem kui ühe õlikategooria või eri asukohtades asuvate vaatide puhul, esitab ta iga juhtumi kohta eraldi pakkumise.
5. Pakkumised võib esitada üksnes Hispaanias, Itaalias, Kreekas, Prantsusmaal ja Portugalis.
Artikkel 4
Tagatised
Pakkuja esitab tagatise suurusega 50 eurot pakkumisega hõlmatud oliiviõli tonni kohta.
Artikkel 5
Lepingute tähtaja lühendamine
Komisjon võib otsustada oliiviõlituru arengu ja tulevikuväljavaadete põhjal määruse (EÜ) nr 1234/2007 artikli 195 lõikes 2 sätestatud korras lühendada jõusolevate lepingute kehtivust ning kohandada abisummat vastavalt. Eduka pakkujaga sõlmitud lepingus peaks sisalduma viide kõnealusele võimalusele.
Artikkel 6
Pakkumistest komisjonile teatamine
Määruse (EÜ) nr 826/2008 artikli 12 kohaselt edastavad liikmesriigid komisjonile eraldi kõik nõuetele vastavad pakkumised 24 tunni jooksul pärast käesoleva määruse artikli 3 lõikes 1 osutatud iga pakkumise alaperioodi lõppu.
Artikkel 7
Jõustumine
Käesolev määrus jõustub järgmisel päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 23. juuni 2009

Labels: 17
19
3
6
18